**קידום שוויון בין מגדרי בבתי הספר הכפריים בקיספיקאנצ'י, קוסקו**

התקציר נעשה על סמך:

Mujica, R.M. (2006). Las promoción de la equidad de género en las escuelas rurales de quispicanchi, Cusco. en: P. Ames. *Las Breches Invisibles: Desafíos para una equidad de género en la educación* (pp. 287-302). Lima: Instituto de Estudios Peruanos.

**רקע**

המאמר מתאר פרויקט שפותח במטרה להיאבק עם תופעת הנשירה בקרב תלמידות בבתי ספר יסודיים באזורים כפריים בפרו. הפרויקט מתבצע במשך יותר משנתיים על ידי המכון הפרואני לחינוך לזכויות האדם (IPEDEHP) ובו משתתפים כ-30 בתי ספר כפריים במחוז קיספיקאנצ'י, קוסקו. באזור זה כ-82% מהאוכלוסייה דוברת קצ'ואה, הרמה החינוכית הממוצעת היא כארבע שנות לימוד בקרב הגברים וכשנה וחצי בקרב הנשים. אנאלפביתיות גמורה או פונקציונלית מאפיינת כ-92% מהנשים. אחוזי הנשירה הכלליים מבתי הספר הם גבוהים מאוד: רק כ-15% מהתלמידים שהתחילו את הלימודים מסיימים את בית הספר היסודי ו-4.5% מסיימים את בית הספר התיכון. הנשירה בקרב התלמידות גדולה במיוחד. אם בקרב הנרשמים לכיתה א' כ-50% הן בנות, בין מסיימי בית הספר התיכון רק כ-8.4% הן בנות.

**פרויקט ההתערבות**

במוקד הפרויקט עמדה התפיסה, הרואה בהגברת הערכה עצמית של תלמידות מפתח עיקרי לשינוי; לשם כך היה צורך גם בשינוי פרקטיקות פדגוגיות מסוימות בבתי הספר וגם בשינוי המוסכמות הקיימות בתוך המשפחה והקהילה. על סמך תפיסה זאת, בעיצוב תכנית ההתערבות נבחרו מספר דגשים להתמודדות עם בעיות עיקריות:

- עבודה מול תלמידות בבתי הספר היסודיים: הבעיה העיקרית שלהן היא הערכה עצמית נמוכה והיעדר מודעות לזכיותיהן.

- עבודה מול צוות בית הספר: הבעיה העיקרית היא היעדר מוטיבציה והיעדר הכשרה בשאלות מגדר בקרב המורים, מצב שהופך את בית הספר למרחב עוין לבנות. חשוב להדגיש, כי הצוות הפדגוגי במרבית המקרים אינו ער לעצם הבעיה, כך שהמטרה הייתה קודם כל לשכנע אותו בקיומה ואז למצוא דרך לפתרונה.

- היעדר חומר לימודי מתאים והצורך להכינו. בין היתר, חומר לימודי בשפת הקצ'ואה.

- עבודה מול ההורים ובמיוחד האימהות: הסטריאוטיפ הנפוץ הוא, כי בנות יכולות להישאר בבית לעזרה במשק הבית וכי בית הספר מיועד בעיקר לבנים. לכך מתווסף החשש של ההורים מפני חברה מעורבת עם בנים, יצירת זוגות והפקרות מינית.

בהתאם לכך הוגדרו היעדים העיקריים של ההתערבות:

- פיתוח כישורים פדגוגיים בקרב המורים, כדי שיוכלו לסייע בהעלאת ההערכה העצמית של הבנות.

- פיתוח המודעות לשוויון מגדרי וליישום של הזכות לחינוך בקרב תלמידי בתי הספר, גם בנים וגם בנות.

- עידוד השתתפותן של המשפחות בתהליך החינוך לשוויון מגדרי, על מנת ליצור תנאים שיאפשרו מימוש הזדמנויות חינוכיות.

- ביצוע הערכה על תוצאות הפרויקט.

בבסיס התכנית עמדו מספר הנחות מתודולוגיות:

- תפיסה כוללנית בעבודה, כאשר דגש מושם על הרגש כרכיב מרכזי בשינוי, שכן מה שלא מרגישים ולא מזדהים איתו, לא מבינים והוא גם לא מעורר עניין. כמו כן, תפיסה כוללנית בהתייחסות למורים, כאשר המטרה ליצור אצלם מוטיבציה לשינוי. ההתייחסות למורים, לתנאי עבודתם, לחייהם ולזכויותיהם סייעה להפוך אותם לשותפים.

- שוויון בין-מגדרי כשילוב בין תיאוריה לפרקטיקה, שבא לידי ביטוי בחיי היום-יום.

- חשיבות המשחק כמרחב אינטגרטיבי וכרכיב פדגוגי בעבודה מול ילדים ומבוגרים כאחד.

ניתן להצביע על חמישה כיוונים עיקריים של ביצוע הפרויקט על ידי עובדי המכון לחינוך ולזכויות האדם בבתי הספר, בשיתוף פעולה עם הצוות הפדגוגי:

- סדנאות בנושא שוויון מגדרי, זכויות האישה, חינוך למיניות.

- עבודה סביב מערכת הלימודים בכל מה שקשור לנושאי זכויות האדם בכלל וזכויות האישה בפרט. עבודה זאת נעשתה מול מעצבי התכנית לחינוך באזורים הכפריים.

- יצירת חומרי לימוד מגוונים.

- נוכחות של עובדי הפרויקט בכיתות במהלך השיעורים: עובדה זו שימשה בסיס לדיאלוג עם המורים והתלמידים וסייעה לעיצוב פעילויות ההתערבות מול מורים, ילדים והמשפחה כולה.

- הערכה מתמשכת של התהליכים.

**תוצאות הפרויקט**

הנתונים הסטטיסטיים מצביעים על הצלחה משמעותית של הפרויקט, שבאה לידי ביטוי בצמצום תופעת הנשירה בקרב הבנות. במהלך השנתיים שבהן פועלת התכנית, מספר הבנות שסיימו את בית הספר היסודי עלה מ-164 ל-231, כאשר הישארות הבנות בבית הספר, במעבר מכיתה ג' לכיתה ד', עלתה ל-87% ומכיתה ד' לכיתה ה' ל-94%.

בנוסף לנתונים הסטטיסטיים, אפשר להצביע על מספר שינויים חיוביים שנצפו בתחומים שונים:

**השפעת התכנית על המורים:** הגברת מודעותם לזכויות האדם ולשוויון בין-מגדרי. הדבר בלט בעיקר בקרב המורות; יצירת אווירה חיובית בכיתות; הטלת ספק בלגיטימיות של ענישה פיזית ופסיכולוגית שלפני כן נחשבה למקובלת; הגברת נראות התלמידות: מורים החלו לפנות לתלמידות בשמן, להשתמש בשפה אינקלוסיבית ונעשה מאמץ לחלוקה שוויונית יותר של משאבים לימודיים.

**השפעת התכנית על התלמידים:** פיתוח כישורי תקשורת בקרב התלמידות (נעלמה כמעט לחלוטין התופעה שבנות התביישו לשאול שאלות); גברה המודעות לחשיבות החינוך גם עבור בנות ולאפשרות השוויון; יצירת מרחב משותף בין בנים ובנות באמצעות המשחקים, מה שמביא להכרה בערך הדדי; דיון משותף אודות אופי חלוקת העבודה המגדרית בבית. כתוצאה מכך, בפעם הראשונה בתולדות הקהילות האלה, בנות החלו לקבל משימות הקשורות לביצוע עבודות לימודיות עבור בתי הספר.

**השפעת התכנית על המשפחות:** הנחת העבודה של יוזמי הפרויקט הייתה, כי הנגשת נושאי זכויות האישה וזכויות הילדים להורים באמצעות סדנאות וחומרים בשתי שפות (ספרדית וקצ'ואה), שכללו ספרונים ומשחקי שולחן, תשפיע לטובה על מצב האישה בבית ובקהילה וגם תשפר את מצב התלמידות. לפי המשוב שהתקבל, ניתן לומר, כי אכן חל שיפור במה שקשור למודעות לזכויות הילדות והנשים, ירידה באלימות במשפחה ופתיחות רבה יותר לדיאלוג בתוך המשפחה.